《和胡俛学士红丝桃》
宋代·苏颂

京都花品予尝评，夭桃仅有十数名。
含丝繁艳今始识，鲜苞长蕊彯红缨。
春晴日暖助颜色，灼灼一片朝霞轻。
鲛绡剪碎旋装缀，虬须摘尽将纫萦。
因知化工巧难状，偏于草木呈瑞精。
又疑华灯九光烂，蜂蝶不敢来窥争。
江南萱草易滋殖，维扬芍药初种成。
此花皆有红丝号，恨不同时相合并。
君家数株发庭际，爱玩常挂帘钩琼。
有客风流欲寄目，主人喜笑张筵迎。
飞觞洒翰偏得意，都缘尤物牵风情。
我虽多病不能饮，犹思强举花前觥。

作者简介：（1020—1101）泉州同安人，徙居丹阳，字子容。苏绅子。仁宗庆历二年进士。知江宁。皇祐五年召试馆阁校勘，同知太常礼院。迁集贤校理，编定书籍。英宗即位，为度支判官。神宗立，擢知制诰，知审刑院，因奏李定拜官不合章法，落知制诰，出知婺州。元丰初，权知开封府，改沧州。奉旨编纂《鲁卫信录》。哲宗元祐初，除吏部尚书兼侍读，以邃于律历提举研制新浑仪。元祐七年拜右仆射兼中书侍郎，为相务使百官守法遵职，量能授任。后罢知扬州，徙河南。绍圣末致仕。有《苏魏公集》、《新仪象法要》、《本草图经》。